Debrecenben nyit Magyarország első KKV Parkja

Az országban elsőként Debrecenben kezdi majd meg működését KKV Park, amelyet a város önkormányzata a kis-és középvállalkozások számára hoz létre.

A Déli Gazdasági Övezetben 14 hektáron 18 vállalat beruházásának köszönhetően 256 új munkahely jön létre olyan multinacionális ipari környezetben, ahol többek között a Krones AG, a Vitesco Technologies és a Deufol évek óta sikeresen van jelen. A KKV Park kivitelezésének első üteme megkezdődött.

Ebből az alkalomból, szeptember 5-én a helyszínen sajtótájékoztatót tartottak, amelyen részt vett és felszólalt Papp László, Debrecen polgármestere, Pósán László, országgyűlési képviselő, Kun Ferenc, a Debreceni Ingatlanfejlesztő Kft. ügyvezetője, illetve az egyik betelepülő cég, a Szakály 2000 Kft. ügyvezetője, Szakály János. A kkv szektort a sajtóeseményen Balogh Károly, a Vállakozók és Munkáltatók Országos Szövetségének Hajdú-Bihar Vármegyei elnöke képviselte. A VOSZ vármegyei elnöke köszöntőjében az innováció és a megfelelően végrehajtott generációváltás fontosságát hangsúlyozta, és rámutatott, hogy „a helyi vállakozóknak nem veszélyként, hanem nagy lehetőségként és kihívásként kell kezelni a multik által generált gazdasági pezsgést”.

Papp László elmondta: „Az első ütemben az önkormányzat másfél milliárd forintot fordít az infrastruktúra kiépítésére. A folyamat néhány napja elindult, első lépésként a víz- és a csapadékvíz-elvezetőt, valamint a csatornahálózatot építik ki. A polgármester szerint az idetelepülő vármegyebeli kis- és középvállalkozások ugyanolyan infrastrukturális feltételeket kapnak majd, mint amilyeneket a nagyipari befektetők."

A betelepülő cégek túlnyomó többsége gyártótevékenységet végez majd, többek között földmunkagép-kanalak gyártása, faipari felületkezelés, betonelemgyártás, fémipari termékek feldolgozása, élelmiszer-nagykereskedelmi és logisztikai, szállítmányozási tevékenység is szerepel a vállalkozások profiljában.

Sajtókapcsolat:

* +36 1 414 2181
* center@vosz.hu

Eredeti tartalom: Vállalkozók és Munkáltatók Országos Szövetsége

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/5904/debrecenben-nyit-magyarorszag-elso-kkv-parkja/